《浈阳峡用少陵青阳峡韵》
清代·许宗彦

绵延大尉山，十峰九不恶。切汉高巃嵷，摩天翠崔错。

森如佛座严，灵胡不敢削。白猿渺孤腾，清泉忽双落。

屏张九叠深，江转一帆弱。日色覆虚阴，烟光敛空漠。

层岩人径穷，冥寄傲五岳。团团蛟龙宫，郁郁气旁薄。

大造矜神奇，太始阴寥廓。俯仰惟生平，生理耽寂寞。

作者简介：（1768—1818）浙江德清人，字积卿，一字固卿，又字周生。嘉庆四年进士，授兵部主事，就官两月告归。专心读书著述。学问通达古今，尤精天文及礼制。有《鉴止水斋集》。